CELEX: E2020J0004
Language: da
Date: 2021-03-25 00:00:00
Title: Domstolens dom af 25. marts 2021 i sag E-4/20 Tor-Arne Martinez Haugland mod den norske regering ved Ministeriet for Sundheds- og Plejetjenester (Helse- og omsorgsdepartementet) (Fri bevægelighed for personer – direktiv 2005/36/EF – anerkendelse af erhvervsmæssige kvalifikationer – adgang til erhvervet som psykolog – generel anerkendelsesordning – begrebet »samme erhverv«) 2021/C 303/08

29.7.2021   
            
            
               DA
            
            
               Den Europæiske Unions Tidende
            
            
               C 303/11
            
         
      DOMSTOLENS DOM
      af 25. marts 2021
      i sag E-4/20
      Tor-Arne Martinez Haugland mod den norske regering ved Ministeriet for Sundheds- og Plejetjenester (Helse- og omsorgsdepartementet)
      
         
            (Fri bevægelighed for personer – direktiv 2005/36/EF – anerkendelse af erhvervsmæssige kvalifikationer – adgang til erhvervet som psykolog – generel anerkendelsesordning – begrebet »samme erhverv«)
         
      
      (2021/C 303/08)
      I sag E-4/20, Tor-Arne Martinez Haugland m.fl. mod den norske regering, ved Ministeriet for Sundheds- og Plejetjenester (Helse- og omsorgsdepartementet), hvori Borgarting Lagmansrett har anmodet Domstolen om i henhold til artikel 34, 28 og 31 i aftalen mellem EFTA-staterne om oprettelse af en tilsynsmyndighed og en domstol at fortolke Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer, og navnlig direktivets artikel 4 og 13, som tilpasset aftalen om Det Europæiske Økonomiske Samarbejdsområde, har domstolen, sammensat af præsidenten Páll Hreinsson og dommerne Per Christiansen (refererende dommer) og Bernd Hammermann, afsagt dom den 25. marts 2021. Domskonklusionen lyder således:
      
                  1.
               
               
                  Spørgsmålet om, hvorvidt et erhverv i værtsstaten og et erhverv i hjemlandet kan betragtes som »samme erhverv« i den forstand, hvori udtrykket er anvendt i Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer, skal undergives en konkret vurdering i hvert enkelt tilfælde. Denne vurdering skal baseres på en sammenligning af de aktiviteter, der udføres inden for rammerne af erhvervet i hjemlandet, og de aktiviteter, som ansøgeren ønsker at udføre i værtsstaten. Hvis disse aktiviteter er sammenlignelige i den forstand, at de svarer til hinanden, idet der tages hensyn til relevante forskelle i disse aktiviteters udstrækning og karakter, skal de anses for samme erhverv i henhold til direktiv 2005/36/EF.
                  Ved afgørelsen af, om et erhverv i hjemlandet og et erhverv i værtslandet udgør det samme erhverv i henhold til direktiv 2005/36/EF, kan udøvelsen af visse former for virksomhed i en begrænset periode inden for rammerne af en uddannelse, hvor den pågældende er forpligtet til yderligere studier, ikke betragtes som udøvelse af et erhverv.
                  Forskelle i graden af uafhængighed og patientansvar kan være relevant for fastlæggelsen af aktiviteternes nøjagtige omfang eller art, når det skal vurderes, om to erhverv er »det samme erhverv« i henhold til direktiv 2005/36/EF.
               
            
                  2.
               
               
                  Muligheden for at kræve udligningsforanstaltninger i henhold til artikel 14 i direktiv 2005/36/EF har ingen betydning for fortolkningen af udtrykket »samme erhverv« i direktivets artikel 13.
               
            
                  3.
               
               
                  Udtrykket »specifikt rettet mod udøvelse af et bestemt erhverv« i artikel 3, stk. 1, litra e), i direktiv 2005/36/EF skal forstås således, at det omfatter undervisning, der specifikt har til formål at forberede ansøgerne til at udøve et bestemt erhverv. Det omfatter ikke kvalifikationer, der giver adgang til en bred vifte af erhverv, eller som bl.a. kun attesterer den akademiske kompetence inden for et givet område.
               
            
                  4.
               
               
                  Ansøgere, der ikke opfylder betingelserne for anerkendelse af erhvervsmæssige kvalifikationer i henhold til direktiv 2005/36/EF, kan påberåbe sig EØS-aftalens artikel 28 og 31 som grundlag for at udøve et lovreguleret erhverv i værtslandet.
                  Ved vurderingen af kvalifikationer i henhold til EØS-aftalens artikel 28 og 31 skal værtsstaten sammenligne alle eksamensbeviser, certifikater og andre kvalifikationsbeviser samt ansøgerens relevante erhvervserfaring med sine egne krav for at kunne udøve det pågældende erhverv. Hvis ansøgerens kundskaber og kvalifikationer, der er attesteret ved eksamensbeviset, og den relevante erhvervserfaring ikke svarer til eller kun delvis svarer til dem, der kræves, skal værtslandet angive, hvad der mangler for, at ansøgeren kan fuldføre eller supplere uddannelsen.